Stockholm 


Monodramă 


Motto: E greu să urăști pe cineva odată ce-l înţelegi. ”- Lucy Christopher 


Personaje: Gabriela — îşi spune Gabi, Găbiţa. 


27 de ani, nu foarte înaltă, blondă, păr mediu, cu un chip senin, plinuţă, simpatică, îşi 
ascunde bine tristeţea. 


In piesă mai apare, episodic, şi “bunicul” — ca amintire a Gabrielei, simbol al 
schimbării. 


Heblu. Pentru scurt timp, pe fundal se aude Gnosienne no 1, Erik Satie. 


Se aprinde lumina. În scenă, un scaun. În faţa scaunului, la o distanţă de circa 1,5- 2 
m, o măsuţă joasă. Gabi sta în genunchi lângă măsuţă încercând să fixeze o cameră 
video mică (poate fi şi un telefon mobil). 


Fixează camera şi se întoarce pe scaun. E îmbrăcată în lenjerie intimă, chilot şi 
sutien de culoarea pielii, poarta şosete fine cu sandale tip platformă. Alături, un 
geamantan mare - plin cu tot felul de lucruri. Trage repede pe cap o rochie simplă, 
prima pe care o găseşte. 


Gabi 

Poate de data asta e cu noroc. 
Îşi drege vocea 

Astăzi este Joi,14 septembrie... 


Numele meu este Gabriela, Gabi, mi se mai spune şi Găbiţa, am 27 de ani, iar 
aceasta filmare are scopul de a... 


Se opreşte brusc, se uită atentă la cameră, o opreşte. 


Of, Doamne, oare o fi bine aşa, cu ciorapi la sandale, sau nu? Ca să nu las o 
impresie aiurea... 


Data trecută, doamna Maria de la 7 nu era adecvat îmbrăcată şi vecinii au mustăcit. 
Unii chiar au vorbit-o mult timp pe la spate. Că era îmbrăcată aiurea, că se îmbracă 
mereu cu aceleaşi haine, indiferent de eveniment, că nu i-au cumpărat şi ei ceva mai 
bun, ceva nou...copiii ăia ai ei care câştigă atât cât câştigă. 


Deh, lumea vorbeşte, tot blocul ştie cât câştigă copiii ei, normal că au considerat de 
bun simţ să o ajute şi să-i cumpere ceva nou, să nu poarte mereu aceleaşi vechituri. 
Bine, nu că ar fi interesat-o pe ea, dar ...oricum, nu. Chiar nu vreau să las o aşa 
impresie...şi să mă vorbească tot blocul pe la spate, a doua zi. 


Se descalță. 


Nu nu, nu merge cu ciorapi la sandale. Sandalele se poartă cu piciorul gol. Dar 
văzusem într-o revistă de modă ceva de genul ăsta, la Paris e ok şi combinaţia asta, 
la noi... nu prea ştiu dacă poţi să te îmbraci aşa. 


Nu ştiu de ce ţinem atât la etichetă. Mai ales în momentele în care...cu totul altceva 
e important, că nu stă nimeni atent la ce haine porţi. Dar ne-am obişnuit aşa, cred. Şi 
de-asta trecem şi prin momente jenante, ca doamna Maria de la 7. Dacă întreţinem 
treaba asta, cum că ar conta ce porţi, atunci ajunge să conteze şi pentru noi, la un 
moment dat. Asta e problema. Nu contează...şi totuşi contează, pentru că noi 
întreţinem treaba asta. Uite, şi eu la fel. Trebuia să port sandale cu şosete, dacă aşa 


a fost primul instinct. M-am schimbat pentru că am fost convinsă că o să mă 
vorbească lumea pe la spate. 


Odată ce-ţi intră o chestie în cap, greu îţi mai iese. Eu mă gândesc la asta de ceva 
timp, dar n-am găsit momentul potrivit. 


Gândul e mai sincer şi mai prezent decât faptele. Poate tu te gândeşti să faci un 
lucru „dar faci altul. În schimb, gândul e sincer şi prezent. Poţi să minţi în legătură cu 
faptele, dar nu poţi să minţi în gând. Gândul e sincer. 


Scotoceşte în geamantan 


Scoate o trusă de machiaj şi începe să se machieze. Poate folosi o oglindă, dar 
poate fi şi publicul o oglindă. 


Ce ruj prost! E uscat şi miroase ca rujurile alea verzi, de pe vremea bunicii, care se 
făceau roşii pe buze. Mai găseşti d-astea şi azi, la chioşcuri. Eu de-acolo l-am 
cumpărat, cu 4 lei. E făcut din chimicale, nu din untură de câine, ca alea scumpe. 
De-asta nu cumpăr farduri scumpe. Nu vreau să-ntreţin industria care se dezvoltă pe 
suferinţa fiinţelor vii. 


Folosesc doar produse ieftine. La fel şi cu hainele, trebuie să găsesc eu ceva de 
Doamne-ajută prin geamantan. 


Rimelul te ajută să arăţi bine la lumina lumânării. Împreună cu un ruj roşu, puternic şi 
o rochie...hmmm..albastră? Nu, nu, e totuna ca treaba cu şosetele şi sandalele. Şi 
oricum, rochia albastră i-o dau Alinei. Alina e înnebunită după ea. Chiar aşa, să nu 
uit! 


Se ridică şi merge la geamantan. Scoate rochia albastră şi o pune deoparte. la un 
sticky notes şi scrie cu un marker pe el “Alina”. ÎI lipeşte pe rochie. O bagă la loc în 
geamantan. 


N-am aşa multe haine, am încetat să mai cumpăr lucruri inutile. Mi-am dat seama că 
le adunăm, că nu le purtam pe toate, cum e şi cu rochia albastră, asta de-i place 
Alinei, chiar aşa, ia să i-o dau ei. Nu mai adun nimic, nici tot ce e în geamantan nu- 
mi trebuie, să mai arunc o privire înainte să-l închid, să mă asigur. Dau tot, nu mai 
car după mine toate prostiile. 


Trage pe cap o rochie roz, banală, apoi reporneşte camera şi îşi reia locul pe scaun. 


Când am luat decizia asta, am luat-o cu toată inima. M-am hotărât să plec, aici nu 
mai e de stat. (izbucnire) Uită-te-n jur! Scuze, n-am vrut să mă răstesc! M-a cuprins 
flacăra. Vorba melodiei: “Nu, nu te înjur, uită-te-n jur! 


Heblu. Pentru scurt timp, pe fundal se aude Gnosienne no 1, Erik Satie. 


Se reaprinde lumina, Gabi e îmbrăcată cu o altă rochie. 


Reporneşte camera 
Astăzi este joi, 21 septembrie...şi... 


Doamne, sta să cadă tavanul ăsta. Să cadă! Câte nopţi am adormit numărând petele 
de igrasie din tavanul ăsta. Încercam să rămân trează, să-l aştept pe el să vină de la 
cina de afaceri. Câte cine, aproape câte zile ale săptămânii! 


Râde/ Caută în geamantan 


Cerceii ăştia i-am primit cadou după una din cinele alea multe. Ca să nu mă supăr. 
Cine se scuză se acuza, îi spun eu. Pesemne...asta crede el despre mine. Că sunt 
uşor de cumpărat. Sau,nu ştiu, ca toate femeile sunt uşor de cumpărat. Că totul se 
cumpără pe lumea asta. Inclusiv tăcerea şi iubirea. 


Mama spune că trebuie să profit, să primesc tot ce vreau şi să zâmbesc frumos. Ce 
atâta dramatism? 


Şi.apoi...casa stătea să pice pe noi, n-aveam bani de renovări. Nunta o plătise tot 
el,integral. Îi eram datoare. Toţi îi eram datori. Aşa că toată lumea dricuia, frumos, cu 
zâmbetul pe buze, în jurul lui. Nu cumva să-l deranjăm cu ceva, nu cumva să-l 
provocăm şi să provocăm vreun dezastru, să rămânem fără casă. Suportam orice, 
pentru că nevoia de confort era mai presus de fericire. 


Sunt stări care îşi pierd durata. Atât de mult te consumă. Nici nu-ţi mai aminteşti 
când au început, realizezi doar că nu au devenit naturale, parte din tine. Uneori, 
chiar te întrebi dacă se vor termina vreodată şi te temi că le vei simţi lipsa, că nu vei 
mai şti să traieşti în absenţa lor. 


Vladimir e soţul meu. Suntem căsătoriţi de trei ani. După moartea bunicului, ai mei 
au băgat firma în faliment. Ceva insuportabil pentru mama, pentru care imaginea în 
oraşul ăsta mic de provincie...e cam tot ce contează-n viaţă. Am ajuns cu un picior 
în stradă, gata să devenim din VIP-uri semiurbane...nişte angajaţi de rând. 


Tot pâlpâie becu' asta, sta să se ardă, parcă văd că pocneşte! 


Vladimir s-a salvat cu noi, noi ne-am salvat cu el. Că m-a luat de nevastă, a 
cumpărat casa şi firma, am rămas toţi în casa...şi trăim fericiţi. Mai ales el cu mama 
şi cu tata. Eu am fost doar moneda de schimb. Dar pentru mine e minunat să 
muncesc şi să stau într-o chirie, câtă vreme sunt un om liber. 


Cum zice melodia aia... 
(cântă încet “Liberta”) 
Libertă, 


Quanti-hai-fatto-piangere. 
Senza-te,quanta-solitudine! 


Fino-a-che-avră-un-senso-vivere 
lo vivro per avere te. 


În traducere, Libertate, câţi ai făcut să plângă. Fără tine, câtă singurătate!Până când 
viața va avea un sens, eu voi trăi să te am pe tine. 


N-ai cum să stai în chirie, m-am sacrificat pentru tine, zice mama. Neruşinato şi 
nerecunoscătoareo ce eşti, faci ce vrei cu noi, doar pentru că ai 27 de ani. Unde să 
te duci tu în chirie şi la muncă, păi...ce ştii tu să faci? Nimic, ai stat în puf! 


N-o să divorţezi decât dacă decid eu asta şi, spre norocul tău, nu vreau, zice 
Vladimir, zi după zi.Te-am făcut ca să avem un ajutor la bătrâneţe. şi tu? Cum ne 
răsplăteşti? Divorţând şi făcând acte de rebeliune? zice tata. 


Eu n-o să fac copii, dacă scopul e să investeşti în ei că într-o bancă, doar ca să-i 
sacrifici la bătrâneţe...că pe nişte porci de Crăciun. Nici nu trebuia să mă nasc. Dacă 
voiau porc de sacrificiu şi ajutor la bătrâneţe, să fi angajat o fată muncitoare. Şi 
investiţia era infinit mai mică. Copilul nu e un bumerang. Când i-ai dat drumul...dă-i 
drumul! 


Nu, mie nu-mi mai place viaţa în casa asta. eu sunt un om liber. Nu o minge de ping 
pong între bărbat şi părinţi. Dar nici nu ştiu ce pot să fac. Nu ştiu din ce să-mi plătesc 
chiria. Aaaaaaah! Nu mai pot să gândesc, mă ia ameteala, nu înţeleg e e de făcut. 


Proastă eşti, Gabiţa, proastă făcută grămadă! Eşti sub papuc. La 27 de ani. 
Tolomacă îngrămădita,bătută-n cap şi...toantă ce eşti! Să n-ai tu un cuvânt de 
spus... 


Cine te ascultă pe tine, Gabiţa? Cine eşti tu? Cine te ştie pe tine? 


Pe Vadimir, de exemplu, toată lumea îl ştie. E mereu politicos, săritor, se angajează 
voluntar în acţiuni de care ceilalţi nu ştiau cum să fugă mai uşor. E mereu pus la 
punct, îmbrăcat fără cusur. Genul ăla de om aparent perfect, care cucereşte pe toată 
lumea. El a văzut în mine soţia perfectă, ecusonul de care avea nevoie pentru a-şi 
întregi imaginea, ai mei au văzut imediat în el un colac salvator. S-a creat o legătură 
reciproc avantajoasă. Între ei trei. Eu nu sunt decât fata cuminte care nu vrea să 
deranjeze pe nimeni. 


Heblu. Pentru scurt timp, pe fundal se aude Gnosienne no 1, Erik Satie. 


Se reaprinde lumina, Gabi e îmbrăcată în cămaşa de noapte. Porneşte camera 
video. 


E 4 dimineaţa. Eu sunt trează, iar Vladimir doarme şi horcăie ca un porc. Primeşte 
mesaje de la amanta care e “doar în mintea mea”. Mesaj după mesaj. Unele de 


iubire, altele în care îi spune să stea liniştit, că totul o să se rezolve, că nu e nevoie 
să îşi strice imaginea, nici să intre în categoria celibatarilor convinşi ...care susţin 
public mişcări sociale pentru căsătorie şi familie — câştigând bani grei din asta. Nici 
să-şi piardă postul de la conducerea asociaţiei de consilieri maritali. Îl asigură că... 
un avocat de renume, implicat în cele mai morale acţiuni şi parte dintr-o familie cu 
tradiţie, împreună cu priceperea unei asistente - sefă la psihiatrie, pe deasupra 
blondă şi sexi, pot cădea doar în picioare. 


Eu îi citesc mesajele, i le bifez ca necitite, las telefonul unde era, iar dimineaţa, el le 
citeşte, le şterge şi viaţa merge mai departe. Eu nu ştiu nimic despre telefonul ăsta 
de rezervă,pe care îl ţine ascuns în sertarul de la noptieră,sub tăblie, ca după un 
perete fals. Sunt doar soţia proastă şi penibilă. 


Dublu. Acelaşi fundal, Erik Satie, Gnosienne no 1 
Lumina 


E 17 septembrie, ora 03 şi 40 de minute - dimineaţa. Eu sunt trează, iar Vladmir 
primeşte mesajele de noapte cu noapte. Asistenta îi scrie că, dacă vrea să scape de 
mine fără urmă, să fie un om liber şi totuşi să nu îşi strice imaginea şi să nu îşi 
pericliteze postul pe care-l ocupă, să ia în calcul internarea mea la sanatoriu. În felul 
ăsta, n-ar trebui să divorţeze, şi totuşi ar rămâne un om liber, pe un post de 
conducere şi cu o imagine intactă. Ba, mai mult, ar creşte în ochii tuturor - pentru că 
nu divorţează, îi rămâne fidel soţiei căreia i-a jurat dragoste şi susţinere...la bine şi la 
rău. 


Aş putea să trimit o scrisoare anonimă la biroul lui Vladimir, să povestesc tot ce se 
întâmplă, să le spun că nu crede în căsătoria pe care o predică atât, că are o 
amantă, că s-a căsătorit ca să nu-şi piardă locul, avansarea şi banii veniţi de pe 
urma minciunilor pe care le vinde în jur. Aş putea să le scriu şi să le spun că se 
amuză pe seama cuplurilor pe care pretinde că le ajută să renunţe la divorţ. Aş 
putea să spun că e mâna în mână cu preotul, că împreună vorbesc despre căsătorie 
şi divinitate, dar niciunul nu crede în ce face şi-n ce spune. Avocatu' lu peşte! 


Pe heblu - sau nu - textul poate să apară ca proiecţie 


Pentru a umple unele goluri de memorie cauzate de traumă, ca mecanism de 
apărare pentru durere, creierul nostru construieşte amintiri şi poveşti false, dar care 
se afla în acord perfect cu contextul respectiv, fiind bazate pe cunoaşterea şi 
experienţa personală. 


Aş putea...dar nu m-ar crede nimeni. Nici nu s-ar interesa cine sunt,de unde sunt. 
Nici n-ar conta. Fără dovezi...n-aş face nimic. lar divorţul nu e o dovadă, pentru că 
nu e o opţiune... 


Aş putea face multe, şi totuşi nimic nu poate fi făcut. Ca să scap de-aici trebuie să 
fug. Să nu mi se dea de urma vreodată.. 


“Termina cu prostiile, eşti penibilă. Cum sunt toţi clovnii, numai că tu nici clovn nu 
eşti. Măcar...asta e rolul lor, să fie penibili. Tu eşti o copie penibilă a unui autentic 
penibil. “ 


Aşa-mi zice de fiecare dată, după ce tot el îmi cere să-l distrez. 


Mâine seară se întâlnesc la ea acasă, în apartamentul cumpărat de el, pe numele ei, 
din banii noştri. Vor face planul prin care eu să dispar din peisaj! 


Heblu — acelaşi Erik Satie- Gnoisienne 1 pe fundal 
Lumina 

Să dispar din peisaj 

Să port un nas roşu de bureţel 

V-am priiiins! 

Nu, nu sunt nebună! 

Clovnii ăştia, ce personaje penibile şi triste 

Peruca potocalie, baloane colorate, un coş cu flori, machiaj în obraji 
Bună ziua, am o livrare pentru dumneavoastră 

Nu, nu sunt nebună 

Vreau să fug, dar nu pot 

Vată de zahăr 


Tristete de clovn ... 


Heblu 


Pe fundal - Schubert's Fantasy în F minor for Piano 


Heblu 
Lumina 
Gabi e îmbrăcată într-o salopetă de blugi, cu o jachetă pe deasupra 


Cred că o să rămân îmbrăcată aşa, totuşi. Oricum o să fie frig. Nu e încălzită 
camera. 


Reporneşte camera 


Azi e 25 noiembrie. Până acum..n-am făcut ce-am zis că fac, dar nici n-am renunţat, 
am mai renunţat doar la unele haine, le-am scos din valiza, nu-mi mai erau 
necesare.Le-am dat printre prieteni. Acasă e aceeaşi situaţie, eu încă îmi fac un plan 
bun. Lumea te judecă uşor. La fel cum a judecat-o pe doamna Maria de la 7, legat 
de felul în care era îmbrăcată la eveniment. 


E uşor să spui că divorţul rezolvă totul, că poţi pleca oricând..e uşor să vorbeşti 
despre vieţile altora, câtă vreme nu le trăieşti tu. Dar nu ştie nimeni cum e să fii 
căsătorit cu un om ca Vladimir. Vladimir te găseşte oriunde, iar urmările unei 
escapade ar fi mai grave decât orice trăiesc, deja, zi de zi. Trebuie să dai bine în 
societate, ai mei sunt obsedaţi de treaba asta, la fel şi vecinii, e un cartier de 
analfabeți cu etichetă. Cred că tot cartierul, dacă nu tot oraşul, m-ar căuta şi m-ar 
aduce legată... acasă. N-aş ajunge mai departe de... 


Se aude o bubuitură, Gabi se ridică de pe scaun, opreşte camera, se face heblu. 
Lumina 


E 3 decembrie şi sunt aproape gata.În viata mea nu s-a schimbat nimic. Din 14 
septembrie, de când am luat decizia, totul a rămas la fel. Mă gândesc numai acolo, 
fac planuri şi mă pregătesc să schimb ceva. Am schimbat multe haine, cam atât, nu 
mă hotărăsc în ce e mai bine să mă îmbrac. Ce ar da mai bine. Nu mai am timp 
mult. Vladimir şi amanta lui lucrează şi ei..la planul lor. Încă vor să mă închidă la 
sanatoriu, nu s-a schimbat nimic nici la ei. Nimic nu se schimbă de pe o zi pe alta, 
nici de pe o lună pe alta. 


Pe heblu —dar nu obligatoriu - textul poate să apară ca proiecţie 


> Pentru a face față anxietăţii si nivelului ridicat de stres, victimele abuzului 
dezvoltă mecanisme de apărare care le ajută a protejarea eului de conflictele 
create de Id, superego și realitate. 


Numai în filmele proaste crezi că se întâmplă aşa ceva. Până te nimereşte pe tine. 
Apoi...înţelegi că şi alea au o sursă de inspiratie.. viaţa bate filmul. 


Vladimir mi-a adus cadou un costum de clovn. “la şi fii clovn cu totul, dacă tot eşti 
clovn, fii unul autentic”. Incă nu ştiu dacă a făcut-o doar de amuzament...sau 
urmăreşte ceva mai mult. 


Nu mai car puloverul ăsta portocaliu. L-am cumpărat din Barcelona, pe vremea când 
bunicul încă trăia, iar noi eram o familie aparent normală şi nu aveam nevoie de 


banii şi imaginea altora, ca să trăim. Îl las cadou pentru Adela. O prinde bine 
portocaliul. 


Şi cărţile astea...hai că văd ce fac şi cu ele. Am multe de strâns, de scos din 
geamantan, de aranjat, de împachetat, de dat. Cine mai ştie. Dar...cel mai important 
e să găsesc cu ce mă îmbrac eu. 


Trebuie să găsesc ceva care să fiu sigură că nu o să stârnească râsul şi bârfa. Nu 
ştiu, încă nu ştiu de ce mă consum atât pentru lucrurile astea. Trebuie să fac 
impresie bună. 


Heblu — Noctural în E flat major, Chopin 
Lumina 


Azi e 15 decembrie şi sunt trei luni de când m-am hotărât, dar n-am reuşit nimic. N-o 
să mai stau pe gânduri, nu mai pierd vremea cu ezitări şi căutând ţinuta perfectă. Am 
cerut divorţul, dar Vladimir mi-a spus scurt şi răspicat...că aşa ceva nu există şi că 
nu o să permită să stric o imagine clădită în atâta timp. Şi mi-a mai spus că am 
început să devin incomodă, prin ceea ce spun şi fac în fiecare zi, prin ceea ce aude 
de la vecini... 


Mi-a spus despre planul lui cu asistenta,despre internare. Eu ştiam deja, dar n-a 
trebuit să mă prefac uimită, oricum sunt uimită,n-am cum să fiu. Sunt înţepenită de 
frică...dar asta îmi dă, paradoxal, curaj. 


Unii dintre noi suntem de sacrificiu, spunea bunicul, săracul bunicul. 


Omul inteligent e incomod, nu are prieteni şi nu are o viaţă liniştită şi aşezată. E într- 
o zbatere continuă. El vrea să facă altceva, altfel, caută adevărul, caută dreptatea, 
nu se poate supune, nu poate să-şi facă viaţa mai uşoară, e prea mândru. Doar 
oamenii fără mândrie îşi fac viaţa uşoară. Unele prietene îmi spun că nu există să nu 
existe o soluţie, să-mi văd de viaţă mai departe, altele îmi spun câă...poate ar trebui 
să fiu recunoscătoare pentru că am confortul ăsta. Nu ştiu ce să mai cred...dar ştiu 
că, odată ce am înţeles că există doar o singură cale de scăpare, o să merg pe ea. 
O să aleg singură opţiune, înainte ca alţii să aleagă, din nou, pentru mine. Niciodată 
nu e doar o cale, mereu se mai găseşte una. Şi mereu aia e cea mai bună, ca să 
vezi! 


Heblu 

Lumina 

Îmbrăcată în clovn, Gabi dansează şi face jonglerii. Pe fundal, muzică de circ. 
Heblu 


Muzică de circ 


Lumina 


N-am timp de pierdut. Pierdem mult timp gândindu-ne şi dormind, şi prea puţin 
acţionând. Eu nu mai am timp. Eu trebuie să fac ceva concret. Cum ar fi să-mi 
găsesc haine potrivite şi să mă liniştesc, ca să pot, apoi, să trec la treabă. Dar nu pot 
aşa, îmbrăcată oricum. Lumea vorbeşte. 


O să înnebunesc dacă nu găsesc odată cu ce să mă îmbrac! O să înnebunesc şi 
dacă trebuie să mai pornesc şi să opresc de o mie de ori camera asta de filmat, o să 
înnebunesc de la atâtea gânduri şi planuri! 


la uite, becul ăsta stă să se ardă. ( se urcă pe scaun, lumina se stinge, rămâne o 
lumină de spot. O vedem pe Gabriela urcată pe un scaun, încercând să deşurubeze 
un bec) Eu când mă machiez, mă machiez doar la lumină naturală sau la lumina 
unui bec-neon, alb, puternic. Ca să mă asigur că sunt machiată corect. Nu să mă 
trezesc că arăt ca un clovn. Nu ştiu dacă nu cumva ar trebui să opresc siguranţă, să 
nu mă curentez...nu vreau să mor curentata! 


Heblu 
Lumina 
Gabi — poartă blugi şi un tricou alb 


Întotdeauna ştim unde sunt oamenii pe care vrem să-i vedem . E ceva instinctiv. Aşa 
am ajuns eu în apartamentul ăla. Ştiam că va fi acolo — atunci, la ora aia. Dacă m-ar 
fi părăsit instinctele...poate astăzi ar fi stat lucrurile altfel. 


Erau acolo, erau amândoi, ştiam că sunt acolo. M-am îmbrăcat în costumul de clovn, 
mi-am pus peruca, nasul, m-am machiat şi am plecat. M-am oprit la piaţa de flori, am 
cumpărat un aranjament deosebit, flori speciale pentru o cauză specială. Un gaşpou 
cu flori naturale. 


Am plecat mai departe, la papetărie. Am cumpărat baloane colorate, le-am umflat şi 
le-am legat cu aţa. Îmbrăcată într-un clovn penibil, stăteam în parc şi umflam 
baloane. Am luat tramvaiul până acolo. Am urcat în bloc, am bătut la uşă. A- 
ntrebat'cine e”, dar n-am răspuns. Am mai bătut o dată. A spus'vin imediat”. A 
deschis ea. S-a arătat încântată, i-am întins gaşpoul cu flori şi baloanele colorate. 


Heblu 

Sună un telefon fix, zornăie puternic 
Lumina 

Gabi 


(Râde isteric, printre lacrimi, e în picioare - în faţa camerei) 

Flori parfumate 

Baloane colorate 

O cină romantică la apartamentul 17 
lubire 

Nu, nu există iubire 

Ba da, bineînţeles că există 


Clovnul e la cheremul dumneavoastră 


Heblu 
Erik Satie, Gnosienne no 1. 
Lumina 


Gabi cauta frenetic în lucruri. A răsturnat valiza cu haine, pe jos sunt împrăştiate 
lucruri, diverse obiecte, haine, cărţi. Ea e îmbrăcată în lenjerie intimă, semn că încă 
nu a găsit ţinuta potrivită. E frumos machiată. Se îmbrăcă repede într-o pereche de 
blugi şi un tricou alb. 


Alo! Da, eu sunt. Da, da, da, am comandat, dar acum vreo două săptămâni...cel 
puţin, dacă nu mă înşel. Acum nu mai am ce să fac cu el, e cam târziu. Da, înţeleg, 
nu e nicio problemă, doar că nu-mi mai e necesar, doresc să dau retur. Sau... nu 
ştiu, dacă e vreo încurcătură...o să iau în primire pachetul, plătesc şi văd eu ce fac 
cu el. Bine, uitaţi care e treaba, nu mai pot sta în telefon. Mă pregătesc de un 
eveniment important şi chiar sunt pe grabă. 


închide 


Nu ştiu cum se face, dar de câte ori mă pregătesc să acţionez...ba sună cineva, ba 
intervine ceva. Cum e viaţa asta, când aproape am luat o decizie, să mă duc mai 
departe în treaba mea, sună telefonul ăla rău! Acum chiar nu mai am timp de 
pierdut. 


Reporneşte camera 


Azi e 16 decembrie şi mi-am omorât soţul. În mod obsesiv...mă tot spăl pe mâini, îmi 
frec palmele, mâinile - până la coate, pumnii. N-am nimic pe mâini, sunt curate, dar 
îmi tot imaginez că e o acţiune necesară. Simt nevoia să mă spăl pe mâini, fără 
oprire, ca şi cum m-aş curăța şi de vină. Mă simt vinovată pentru că nu mă simt 
vinovată. Da, o consider legitimă apărare, chiar dacă la nivel emoţional. Da, a fost 
premeditat, dar tot legitimă apărare e, şi nu simt deloc regret. 

Sângele n-a sărit pe mâinile mele, şi l-am ucis ca şi cum n-ar fi fost premeditat. Ea a 
deschis uşa, eu i-am întins gaşpoul cu flori şi baloanele cu flori şi mănunchiul de 
baloane colorate. S-a bucurat, a zâmbit Prin deschizătura uşii, pentru un moment, |- 
am văzut pe el, întins în pat, uitându-se curios spre uşă. Am avut o secundă în care 
m-am gândit să trec pe lângă ea şi să-mi închei doar socotelile cu el. Dar mi-am 
amintit de mesajele nocturne şi de faptul că nu era doar o simplă amanta, era una 
periculoasă, aşa că am împuşcat-o fix în gura aia zâmbitoare, în timp ce se uită 
entuziasmată în coşul cu flori. 


Vladimir m-a privit cu ochi de căprioară în lumina farurilor — şi am înţeles că ştia cine 
sunt, a recunoscut costumul de clovn pe care mi-l făcuse cadou. N-am aşteptat să- 
mi pronunţe numele, l-am împuşcat şi am plecat. M-am întâlnit cu un vecin, să fi avut 
vreo 70 de ani, dar nu-s convinsă că a înţeles ce s-a întâmplat. Oricum, şi dacă sună 
la poliţie, poliţia va căuta, pentru un timp, un clovn. 


Am scos costumul şi l-am îndesat în geantă. Am plecat ca o puştoaică modernă, 
îmbrăcată în blugi şi tricou curat, fără vreo tresărire deosebită. Vi se pare că am vreo 
tresărire deosebită...acum? N-am. Nu, normal că n-am. Nu am..nu. N-am! 


Am lucruri mai bune de făcut, înainte să-mi bată poliţia la uşă. lar pâlpâie becul ăsta, 
fir-ar al dracului de bec ieftin. Avem becuri de săraci! Cu lucruri de-astea nu te joci, 
m-a spus şi băiatul de la care am luat pistolul. Pentru că i-am povestit tot, ce-aş avea 
de pierdut? Eu nu mai am nimic de pierdut. Mi-a sugerat chiar să-l las pe el în viaţă, 
cu puţină imaginaţie,...să îl caute pe el poliţia. Ce umilinţă i-aş fi tras! Dar n-am 
putut. 


Am vrut să fiu autentică. 


Azi e 16 decembrie - şi am pus în aplicare jumătate din plan. Sunt o femeie cu 
demnitatea recâştigată. Acum, tot ce mai trebuie să fac e să-mi găsesc o ţinută 
potrivită şi să plec. Nu mai am ce să caut aici. Nu mai am timp de pierdut. Poliţia e 
pe urmele mele, nu-i greu să afli când şi de unde s-a cumpărat un costum de 
clovn...în oraşul ăsta mic. 


Ah, ce-mi place rochia asta, mereu mi-a plăcut, dar nu mă avantajează. Nici nu ştiu 
de ce mi-am cumpărat-o. Cred că..doar pentru că mi-a plăcut. Dar trebuie să fii trasă 
prin inel... pentru ea. Vaca împuţită ce sunt! Purcică! Rochia asta e pentru modele.. 


Nu merge aşa..oricum... 


Ochelarii de soare pe care i-am primit cadou împreună cu geanta aia scumpă, nu zic 
firma, n-are sens. Mă rog.. sunt Gucci. Dar nu contează asta pentru mine, habar n- 
am să recunosc când cineva poartă ceva scump, de firmă. Aşa că..mă lasă rece. 


Le-am primit cadou de la o rudă bogată a lui Vladimir. Pentru ea..era un preambul la 
viaţa îndestulată pe care urma să o ducem. Nu mai conta altceva. 

Probează ochelarii 


Nu, nu-l port, nu se pretează...la un astfel de eveniment, lumea te cataloghează 
imediat ca fiind plină de tine, mai ales când văd şi firma. Deşi eu nu i-aş purta, 
oricum, pentru firmă. Dacă nu mi-ar fi spus ea, ostentativ, ca să se laude cu câţi bani 
are, nici n-aş fi ştiut că-s de firmă. Nu-l port, nu merg. Nici geanta...ce să bag în ea? 
Şi nici culoarea parcă nu merge. Nici eu nu ştiu încă ce să port, dar nu cred că 
merge la nimic din ce am. 


Nu ştiu ce e mânia asta cu cumpărăturile de lucruri scumpe, ca să vadă lumea. Pe 
cine interesează, real vorbind, cu ce te îmbraci tu? 


Eu n-am nimic potrivit pentru evenimentul ăsta...nu e ca şi cum aş fi avut ...dacă 
aveam haine scumpe. Sunt ok cu hainele mele, dar nu-s potrivite. 


Aş fi vrut să nu fiu nevoită să-l omor, dar nu mi-a dat de ales. N-a făcut decât să-mi 
îngreuneze situaţia. Să stai să-ţi cauţi trei luni hainele potrivite, să alegi în tot oraşul 
— cu un costum de clovn, plin de sânge, îndesat în geantă, să ajungi acasă, să o iei 
de la capăt cu căutările, să fii presat de timp.. 


Costumul e tot în geantă. 
Oare cât mai durează până când o să-mi bată poliţia la uşă? 
Heblu 


Chopin - Nocturne 20 în C-Sharp Minor 


-  Amuzată - 


Când te gândeşti că ideea asta mi-a venit uitându-mă, acum câteva luni, la un caz 
de crimă la televizor, pe Investigation Discovery. Da, vorbesc serios. Vă vine să 
râdeţi, dar nu îndrăzniţi, adevărul e că nu prea ştiţi ce să credeţi. 


Ştiu că o să vă miraţi, de-asta înregistrez treaba asta - în avans. Da, am văzut un 
caz cu un soţ care îşi înşela soţia, iar acasă se prefăcea perfect. Tot oraşul ştia, 
toată comunitatea, mă rog, că era în America, iar ei nu-i spunea nimeni, era de râsul 
tuturor. Dar...în faţă..îi zâmbeau toţi. 


Trebuie să ai zvâc să-l spui asta unei femei. Hei, eşti înşelată! Nu crezi? la mai 
gândeşte-te! 


Toată comunitatea, dar nu i-a spus nimeni. L-a urmărit şi a descoperit, l-a confruntat, 
seara, acasă, el a zis că fabulează, a început să o amenințe cu asigurarea de la 
casa...ei au nişte asigurări care cântăresc foarte mult, am tot văzut cazuri de crimă 
din cauza asigurărilor. Adică..de ce nu divorţezi? Pentru că e o asigurare pe care o 
pierd, e vorba de bani mulţi — care îmi revin...dacă scap de partener. 

Aşa. Exact aşa mi-a venit ideea. Femeia şi-a luat costum de clovn, toate necesare 
„..şi a trecut la fapte. Într-o dimineaţă frumoasă de vară. Dacă au prins-o? Nu, n-au 
prins-o decât după 35 de ani. Fix 35. Îşi trăise viaţa bine-merci. Au căutat - ca 
nebunii - un clovn, prin tot oraşul. Ancheta a scos la iveală că singurul costum de 
clovn fusese cumpărat de ea, de la magazinul cu accesorii de petrecere, singurul din 
oraş. Dar...nu s-a găsit, deci n-au fost suficiente dovezi. În fine, cazul e mai 
complex. Şi-atunci... am înţeles că nu e deloc aiurea, că e foarte posibil, că totul e 
posibil. N-o fi ceva obişnuit la noi,dar asta şi pentru că oamenii nu stau pe Discovery, 
stau mai mult pe posturi de divertisment. Altfel, cine ştie? 


Da, totul e posibil. E posibil să-ţi omori bărbatul, pentru umilinţă, e posibil s-o faci 
într-un costum de clovn. Şi la fel de posibil e să scapi cu asta. În America. 


Heblu 


Muzica: Emilie Autumn - 4 o'clock 


Spot de lumină 


Sună telefonul fix, zornăiala puternică 


Gabriela 
Nu! Nu răspund! Dacă mă sună poliţia? 


Nu...că poliţia nu te sună, vine direct la uşă, îţi sparge uşa..nu stă să-ţi dea un 
telefon înainte. 


Oricum...nu răspund. Că..nu poţi să ştii cine e. Dacă e cineva care bănuieşte ce 
vreau să fac? Dacă e vreun cunoscut care mă ameninţă că ştie ce am făcut? Nu-nu- 
nu... Dacă... 


Telefonul se opreşte din sunat 


Hai... că nu era aşa important, dacă n-a insistat. 


Moment de linişte. Gabriela rămâne nemişcată şi aşteaptă să vadă dacă telefonul 
mai sună. E linişte. Gabriela răstoarnă geamantanul cu haine şi caută printre ele. 
Sună telefonul — din nou. 


Gabriela, ca teleghidată, cade în genunchi şi începe să spună o rugăciune. 

Tatăl nostru care eşti în ceruri, 
sfinţească-se numele Tău, 

vie împărăţia Ta, facă-se voia ta, 
precum în cer aşa şi pe pământ. 
Pâinea noastră cea de toate zilele, 
dă-ne-o nouă astăzi 

şi ne iartă nouă greşelile noastre 
precum şi noi iertăm greşiţilor noştri 
şi nu ne duce pe noi în ispită 

ci ne izbăveşte de cel viclean. 

Că a Ta este împărăţia şi puterea şi slava, 
Acum şi pururea şi în vecii vecilor, 
Amin 


lar pierd timp cu rugăciunile. Păi...Dumnezeu n-are timp de prostiile mele, să le 
asculte. Rugăciunea nu e cerşeala! Tu cerşeşti, Gabi, acum...asta faci. Cerşeşti. 


Ridică-teeee, vită încălţată, ţi se văd copanele! Nu te pui în genunchi şi te rogi 
despuiată! Tragi ceva pe tine, orice, nu te rogi ca o vită, în curu’ gol. În chiloti şi-n 
şosete...şi-n sutien. Trage ceva pe tine, ceva, orice. Orice. Ori-ce! Important e să nu 
stai despuiată. La rugăciune.ŞIi...în general. 


Eşti urâtă...despuiată! N-ai picioare frumoase,nu ai forme frumoase, să zici mersi că 
s-a uitat cineva şi la tine. Dacă nu era Vladimir, nimeni nu se uita la tine. Urâţică, 
sărăcuţa, ciudăţică. Nu faci progrese, nu ştii să spargi corect un ou, te îmbraci urât. 
Să zici mersi. 


Nimic n-o să fiu în stare să fac nimic fără el. Nu există viaţă după Vladimir. El m-a 
asigurat că sunt ceea ce sunt datorită lui. Adio, fără el. Praful se alege de mine. 


Sună - din nou- telefonul 
Gabi răspunde. Către public, imitând persoana de la telefon 


“De ce nu răspunzi la telefon, hm? 

Închide telefonul 
Pe heblu —dar nu obligatoriu - textul poate să apară ca proiecţie 


>> Sindromul Stockholm are ca principal simptom, crearea unei legături emoţionale 
paradoxale, între victima şi abuzator.<< 


Telefonul sună din nou 
Gabi imită, din nou, persoana de la telefon, acoperind, la fiecare replică, receptorul 


“Te joc în picioare dacă mai închizi o dată! De ce nu răspunzi? De ce trebuie să sun 
până când rămân fără baterie? Ce? lar n-auzi telefonul? Dacă nici p-asta fix nu-l 
auzi, du-te la un control, ai probleme, fetiţo! Caută-te, la ORL. 


Râde puternic. Aşază receptorul în furcă. 
Fusese vorba că trebuie să mă caut la cap, acum mă trimite la ORL. 


Fir-ar, a mers camera? S-a înregistrat rahatul ăsta?Nu se poate... până nu mă fac 
eu de râs. 


Cu ce să mă îmbrac - oare? Of! Nu trebuie să mai pun la infinit aceleaşi întrebări. 
Devin agasantă, stârnesc nervozitatea celorlalţi. li provoc, e vina mea că duc viaţa 
asta pe care o duc. Pentru toate...e vina mea. Ştiu că e. 


De nimic nu eşti bună, Gabi! Ai ajuns să-ţi fie frică să spui ce simţi, așa că preferi să 
taci...ca să nu deranjezi. De-asta cerşeşti la poarta lui Dumnezeu. lei greu decizii 
pentru că nu ai încredere în mintea ta. Tolomacă! 


Nu-nţeleg, chiar nu înţeleg care e adevărul, poate exagerez eu, poate, de fapt, totul 
e bine ...şi eu sunt bine. Le exagerez pe toate. 


Psihologul ăla mi-a luat banii şi mi-a băgat prostii în cap. Ce, ştie psihologul mai bine 
ce e în casa fiecăruia? Nu e întotdeauna pertinent ce îţi spune. Are dreptate 
Vladimir. 


Vladimir e un om bun, totuşi, care are grijă de mine — şi eu trebuie să înţeleg că, fără 
el, nimeni nu mă baga în seamă. N-am un rost, n-o să reuşesc nimic, pe orice plan 
ar veni vorba. Tot răul pe care mi-l face Vladimir, mi-l face tot cu drag, pentru că mă 
iubeşte. Chiar şi când mi-a dăruit costumul de clovn...a făcut-o cu cele mai bune 
intenţii. Vrea să-mi arate unde greşesc,ce trebuie să îndrept la mine. Trebuie să 
încetez să mai fiu penibilă, trebuie să vin cu picioarele pe pământ. Să înţeleg că 
prietenii mei nu sunt prietenii mei, nimeni nu e prieten cu nimeni, doar el e prietenul 
meu. Şi îmi ajunge. 


Pe heblu, textul poate să apară ca proiecţie 

Despre sindrom Stockholm vorbim și în relațiile toxice de cuplu, în care există 
raporturi de subordonare, subminarea stimei de sine, umilire, jignire, comportament 
de control asupra altei persoane; 


Chiar şi când îmi vorbeşte urât sau mă ameninţa...o face ca să-mi deschidă ochii, să 
înţeleg mai bine lumea. Să nu mai fiu aşa încrezătoare în oameni. 


Dacă înţeleg că-mi vrea binele...înţeleg tot ce am nevoie să ştiu pe lumea asta. Eu 
nu pot să-i fac rău lui Vladimir, n-am cum. Mă simt vinovată, acum. Acum, da, da, 
mă simt vinovată că m-am putut măcar gândi la povestea cu clovnul, de pe 
Discovery. Noi nu trăim în America. Şi nici acolo n-aş fi făcut aşa ceva. 


Eu am o inimă curată. Sunt doar exagerată. Am ...am descărcat nişte energii cu 
povestea aia cu clovnul. Am descărcat tot ce am acumulat. Ca să nu le descarc 
asupra lui. Am luat asupra mea totul. Şi m-am liniştit. De câte ori fac aşa cum mi-a 
spus el, să mă gândesc de două ori dacă nu cumva problema sunt eu, reuşesc să 
rămân limpede. Şi să-mi dau seama că greşesc. 


Trebuie să mă gândesc la ceilalţi... ca la victimele mele. Şi gata, ies eu din postura 
de victimă. Sunt călăul. Vinovatul. NU victima. 


Nu ştiu..nu mai înţeleg nimic, cine sunt, ce sunt, care e rolul meu. Sunt foarte 
confuză. 


Râde 


Reporneşte camera video. Se aşază pe un scăunel, se îmbracă în costumul de 
clovn. 


Moment scurt de linişte 
Gabi 


Numele meu este Gabriela, Gabi, mi se mai spune şi Găbiţa, am 27 de ani, iar 
aceasta filmare are scopul de a... 


Nu ştiu ce scop are, adevărul e că nu mi-e foarte clar. Sunt din ce în ce mai confuză. 
Am zile în care simt că sunt înjunghiată emoţional, apoi...vin zile în care sunt 
convinsă că exagerez lucrurile. Că e totul doar în mintea mea. Imi fac de ruşine 
părinţii, cu înregistrarea asta. Am inventat o mie de lucruri despre ei... 


(pauză)((ton schimbat) 


Nimeni nu mă obliga să rămân cu el. Cum se cheamă? Un fel de sindrom 
Stockholm, nu? Nu aşa îi zice? 


Pe heblu, textul poate să apară ca proiecţie 

Din cauza abuzului psihologic, victima poate suferi o serie de tulburări emoţionale 
tranzitorii sau permanente, în sfera emoţională,: depresii, anxietate, atacuri de 
panică, insomnii, coşmaruri, sindrom post-traumatic, confuzie. 


Lumina se schimbă, scade şi devine difuză, pe fundal auzim Gnosienne no 3, Satie 


Un timp, Gabriela se înfăşoară singură în sfoară. Se roteşte în jurul sforii, o trece pe 
sub brațe, prin spatele genunchilor, îşi schimbă poziţia corpului în funcţie de cum o 
cere mobilitatea determinate de legături. Sfârşeşte înfăşurată în sfoară, ca o 
persoană răpită. La final, îşi lipeşte o bandă adezivă peste gură şi rămâne întinsă pe 
jos, pe o parte. 


Heblu scurt. Reapare Gabi, dezlegată, pe scaunul din fața camerei care 
înregistrează. Monologul o cuprinde pe Gabi într-un spot albastru, moment rupt de 
restul povestii. 


Mamă, tată, dacă vreodată vedeţi înregistrarea asta, să mă iertaţi că v-am dat aşa 
roluri ingrate. Am căutat să-mi creez mie explicaţii pentru care sunt încă aici, cu el. 


Când eram mică, mă tot gândeam obsesiv la ceva. Când a murit bunicul, aţi hotărât 
să-mi spuneţi că s-a mutat din ţară, că are alte oportunităţi şi se bucura de un alt 
nivel de trai. Ca să nu sufăr, nu suportaţi să mă vedeţi suferind. Niciodată n-aţi 
suportat să auziţi că sufăr de ceva, n-aveam cum să vă povestesc adevărul din viaţa 
mea de acum. E mai uşor să te prefaci că eşti altcineva. Altcumva. Ca să nu răneşti 
oamenii dragi. 

N-am mai vorbit niciodată despre bunicul. Eu am înţeles exact situaţia, tocmai de- 
asta nu am întrebat niciodată de ce nu ne telefonează, de ce nu ne vizitează, de ce 
nu îl vizitam noi. De ce a plecat aşa, subit, de ce a trebuit să stau trei zile la vecina, 
să nu văd când pleacă de-acasă. Când m-am întors, camera bunicului era goală, 
întunecată...şi mirosea a lumânări topite. 

Niciodată n-am mai vorbit despre asta. Ne-am prefăcut că e o situaţie care nici nu a 
existat. Până astăzi. Tăcerea acoperă multe...şi ne fereşte de multe discuţii, 
explicaţii şi eventuale suferinţe. 

Blochezi amintiri, ne minţim şi mergem mai departe. Lucrurile despre care nu 
vorbeşti trec. Nu vreau să provoc nimănui suferinţa, mă gândesc chiar că mi-ar 
plăcea să aflu, din nou, că părinţii mei au ales să plece din ţară, nu altceva... 


Ne-am hotărât să ne mutăm din ţară, să ne schimbăm viaţa. Să nu ştiu când se 
întâmplă...acel ceva. E aşa de uşor să treci peste lucrurile care dor, atunci când nu 
vorbeşti despre ele. Mereu putem inventa o poveste...salvatoare. 

Schimbare de lumină 

N-am atât curaj...încât să fac o astfel de...Nici să îl înfrunt pe Vladimir. Sau să-l 


părăsesc. Nici măcar să-l omor. Nu pot să-l pierd. În lipsa lui...e mai rău decât în 
prezenţa lui. N-am...n-am de niciunele. Sunt tare confuză...şi nu găsesc nimic bun 

de îmbrăcat, o să râdă toată lumea de mine...mi-e ruşine de voi..n-as putea trăi cu 
gândul că-mi cunoaşteţi slăbiciunea asta...care mă face să nu mai fiu eu, cea pe 
care aţi invatat-o o altă formă a iubirii. 


Ce rău îmi pare pentru povestea cu crima, cred că mi-ar fi plăcut să o pot face, asta 
e adevărul. Să mă caute poliţia, să simt că am atras atenţia şi am pus punct. Că am 
făcut ceva extraordinar. Chiar dacă...extraordinar de negativ. Cine decide, până la 
urmă, contextul în care negativ devine pozitiv..şi invers? 


Dezbracă şi costumul de clovn, rămâne tot în lenjerie. Trage repede un cearşaf pe 
ea, se înfăşoară de la brâu în jos. Continuă să caute în geamantan, scoate o 
pereche de mănuşi negre lungi, le poartă. Arată şi se exprimă corporal asemeni 
statuii Venus din Milo. E graţioasă, feminină, elegantă, are mişcări senzuale, 
vorbeşte lent, ca în transă.Se unduieşte şi zâmbeşte.Îşi aprinde o ţigară, o ține în 
colţul gurii şi vorbeşte prin vălul de fum. 


N-am mâini, nu pot face nimic. Vladimir spune că e bine să nu ai minte...e bine, da, 
cred. Eu nu am mâini. Fără mâini nu pot deschide uşa, dacă uşa e închisă...nu pot 
pleca. Sunt aici, captivă, n-am mâini. Îmi place fără mâini, trebuie să fiu 
protejată...nu mă descurc singură... 


Gabi rămâne într-un spot. Alături, într-un alt spot apare bunicul, pe un scaun. 
(cu voce tremurată) 


Bunicule, bunicule, mă vezi? Vezi cât am crescut?! Sunt atât de mare...încât nu îmi 
mai găsesc locul, parcă totul a rămas mic în jur. 


(îşi aprinde o ţiigară) 


Cu aceeaşi mişcare unduită: continuă să se legene, în faţa bunicului, să vorbească 
pe un ton visător, cu uşor ecou. In surdină, se aude Cello concerto no 1 Bach. 


Eu, într-o rochie albastră, într-o sală goală, ca de spectacol, fără mobilier, fără lume, 
cu pereţii proaspăt vopsiți, mirosind a curat şi a... alb. A lumânări topite. Un violoncel 
cântă,dar nu cântă nimeni la el. Nu se vede. Doar se aude. Ce întuneric se face! Şi 
ce frig...şi eu nu sunt îmbrăcată bine. Sunt îmbrăcată sumar, n-am mâini şi rămân 
fără glas. 


(tigara e tot mai greu de tinut în colţul gurii, fumul urca spre ochi, în timp ce ea 
vorbeşte) 


În scenă începe să ningă. 


Ninsoarea îmi acoperă părul, mi-a îngheţat spatele, cred că-mi vor creşte aripi 
imense de gheaţă...care se înălța până la cer. Nu las urme în zăpadă şi n-am 
umbră. 

(Către bunic )Ştii ce se spune despre oamenii fără umbră? 
Râde tare. Se îneacă, din cauza ţigării si a fumului care o acopera.Se opreşte brusc. 
la stai puţin, unde suntem aici? 


Rămân fără glas, răguşesc. Poate de la ţigara asta, poate de la faptul că e atât de 
frig...şi de gol...mă ustura ochii, mă ustura în gât, mă ustura de la mirosul ăsta... 


Se apleacă şi stinge ţigara pe geamantan,fără să îşi folosească mâinile, apoi suflă - 
încercând să împrăştie fumul de ţigară din aer. Lumina creşte treptat. 


Vai, am aţipit...cu ţigara aprinsă. Doamne...sunt atât de obosită. Şi în întârziere, şi 
n-am găsit nimic potrivit cu care să mă îmbrac. 


M-am trezit! Gata! Şi ...chit că plec în chiloti, de-aici tot plec. 
(către bunic) 


Plec. Plec undeva unde să fiu fericită şi liberă. Liberă de mine...că m-am îngreunat. 
Nu mai ştiu să fiu liberă, să-mi dau voie să fiu liberă, am uitat să fiu liberă. Mi se pare 
atât de periculos, nu cred că mai ştiu să fac asta. Dacă eşti liber, mai ales în gândire, 
lumea zice că nu eşti zdravăn. Îi spun lui Vladimir ce simt şi el zice” Eşti o scroafă, 
asta eşti. Trebuie să fii mereu contra lumii, să fii tu mai cu mot. Tu nu-ţi dai seama, 
atât de scroafă eşti şi de proastă eşti. 


Crezi că sunt proastă, îl întreb, şi el mă asigură că da, sunt. N-ai decât să te cari, 
dacă nu-ţi convine ce auzi, da? Dar nu te mai plânge, nu-mi mai spune ce nu-ţi 
convine,că ţie mereu nu-ţi convine câte ceva. Nu-ţi mai place..du-te, du-te să vedem 
cine se mai uita la tine, că tu nu eşti conştientă cât noroc ai cu mine, zice. Eu nu mai 
ştiu ce să cred şi încep să mă gândesc serios la asta. E greu să o iei de la început, 
să stai de vorbă cu oameni noi, să îţi faci o prezentare bună, nu ştiu, mă gândesc că 
nu mai e nimeni care să mă placă şi să mă suporte. Poate chiar nu sunt conştientă 
cât de norocoasă sunt. 


Bunicule, ai plecat? Ah... 
Ce singura am ramas. 


Pe heblu, textul poate să apară ca proiecţie 


> Specialiștii consideră că acest sindrom este un mecanism de apărare la 
îndemâna - prin care victimele gestionează suferința emoțională sau fizică. 
Cel mai adesea, isi construiesc o realitate in care ele sunt principalii vinovati 
ai situatiei traite. 

(caută în geamantan — din nou. Găseşte o fustă neagră lungă). 
la să-l dau asta Luizei, că ea e cu fustele lungi. Ce suportă şi Luiza... 


Mizerii pe care i le face iubitul ăla al ei, teologul. Normal, nimeni nu-l suspectează, 
nimeni nu o crede, n-are cui să ceară ajutor, în jur nu o crede nimeni. Toţi cred că ea 
e imposibilă, el e pâinea lui Dumnezeu. Uite ce se potriveşte, chiar a lui 
Dumnezeu,ca e ucenic la biserică. Când iese de acolo...face prăpăd. Ce ţi-e şi cu 
masca asta socială. 


Ea e de o mie de ori mai bună decât el...care ar trebui să fie un model. Sau, cine 
ştie, poate sunt doar prejudecăţi. 


Nu ştiu de ce mai stă cu el. Ce chestie, acum îmi dau seama că l-am transferat în 
povestea mea cu Vladimir cel invincibil. Nu, lasă, nu-i mai dau fusta asta, că trimite 
aşa...cu gândul la o doamnă preoteasă. Şi o să creadă că insinuez ceva. Lasă, n- 
are rost să îi stârnesc amintiri neplăcute. O păstrez eu. O las pe-aici, la vedere, 
poate îi sare cuiva în ochi şi, dacă îi place, atunci e mai simplu. Imediat sar şi îi 
zic"ia-o tu!” Şi scap de ea. 


Acum e în China, Luiza, lucrează cu copiii. Aşa a scăpat de el, dacă nu pleca, ea mi- 
a zis,nu zic eu, nu mai scăpa de el. Pentru că îl ierta de fiecare dată şi se tot 
întoarcea la el...doar ca să o ia de la început. Nu-nţeleg femeile astea, pe cuvânt. 
Vladimir nu e un du-te vino, el aici e mereu. Şi nici pe variantă nu m-a dat jos. Nu se 
compară, oricât ar zice ea că e aceeaşi mâncare de peşte.Peste toate, Vladimir îmi 
vrea binele. 


Nu ştiu, pe cuvânt dacă mai înţeleg ceva. Nu mai înţeleg nimic. Poate ar trebui să 
plec în chiloţi, cu picioarele goale, să se vadă cum îmi tremură gladiolele. De 
spaimă, că doar nu de la frig! 


lar exagerez. 


Pe heblu, textul poate să apară ca proiecţie 


Consecințe posibile asupra victimei unui abuz psihologic: neliniște, deprimare sau 
neputinţă, construirea unui sentiment de iubire pentru agresor, încrederea ca 
aceasta se va schimba, neagarea realității. Credinţa că merită să fie abuzată. 


(bombăne, în timp ce scotoceşte în valiza, mai mult pentru sine) 


Vorba lu’ Vladimir, “Ţi se pare ţie”, „ești nebună, crezi prostii, ai vedenii”, „ba nu am 
făcut asta, interpretezi tu, vorbeşti aiurea, aberezi, hai, du-te de-aici, marş”! 

Nu mai am încredere în propriile senzații și raționamente. Trebuie să merg la 
psiholog, da, să mă lămurească el, dar durează, şi lui Vladimir nu-i place treaba 
asta, să povestim altora ce trăim noi. E destul dacă îl am pe el. Dar.el nu are 
răbdare să asculte. Ce naiba să asculte? 


Hai, gata! N-am nevoie de o părere din exteriorul casei, lucrurile sunt clare. Mi s-a 
părut mie ,el are dreptate, nu m-a lovit, doar treceam prin cadru... a fost vina mea, 
eu l-am provocat. De-asta alte femei o duc bine, pentru că nu comenteaza atât, nu 
provoacă. Trebuie doar să fiu mai docilă. 


Şi să îmi găsesc ceva potrivit cu care să mă îmbrac la eveniment. Doamne, cât de 
târziu e. Şi eu mă învârt pe aici ca o găină fără cap! 


Lumina scade, rămâne doar un spot slab. Ninge iar. Se aude un ticait puternic de 
ceas.Apare bunicul. 


Ceasul ăsta, ce e cu ceasul ăsta, are numai limbi, dar n-are markeri pentru ore. Nu 
pot să ştiu când s-a întâmplat treaba asta, n-am fost atentă. Limbile astea se învârt 
în gol, repede, fără o rutină. Poate fi orice oră, iar într-o secundă poate fi cu trei ore 
mai târziu. Parcă...toate au luat-o razna aici. lar s-a întunecat. Imediat o sa fie, iar, 
lumină. 


Ce repede trece timpul pe pământ! N-o zic eu, a zis-o Sartre mai înainte. Dar are 
dreptate. 


Sunt de acord cu el. Orice am face, suntem pe grabă. 
Lumina creşte. Se continua acţiunea anterioara, se reia starea de agitaţie, graba. 


Trebuie să fiu mereu pe fază. Ştiţi ce zic? Să mă îngrijesc, să arăt perfect, dar fără 
să exagerez, ca să nu îl enervez. Să fiu amabilă, drăguță, feminină,dar nu pisicoasă. 
Să fiu cu măsură, mereu. Să fiu promptă, să îmi aleg cu grijă cuvintele, să nu cumva 
să stârnesc ceva nervozitate. Altfel..el e calm, dar nu trebuie să îl provoc. Dacă 
devine nervos e vina mea. Trebuie să fiu şi puţin mai atentă la cum mă comport. De 
mine depinde ca lucrurile să meargă bine. Dar...parcă mă pun contra mereu. Zici că 
sunt inconştientă. 


Poate că o pereche de blugi şi un tricou simplu...ar fi o ţinută bună, fără să mă mai 
formalizez atât. Până la urmă, e un eveniment ca oricare altul, vine şi trece, lumea 
vorbeşte un timp — şi uită repede. Ce atâtea complicaţii? Aş putea să probez blugii 
ăştia, sunt mai vechi, dar îmi vin bine, cel mai bine, aş zice. Înm...da. 


Ah, şi să nu uit, oricum aş fi, nu trebuie să pun întrebări. Dacă încep să pun întrebări 
sau să stârnesc dezbateri, tot vina mea e. Prea discutăm despre ce e între noi, în loc 
să lăsăm să decurgă lucrurile, cum e firesc. 

Da, hai că-mi vin bine, o să rămân aşa. Cu un machiaj bun...pot să-i dau o notă 
mai..de eveniment. Fără să mă mai complic cu rochii, că şi-aşa nu mă reprezintă. 


Da. Şi dacă tot scormon rahatul atât, e normal să fie aşa. Plec. Îmi strâng doar câte 
ceva, restul dau. Şi plec. E singura cale. Şi mi-am ales o destinaţie în care nu-s 4 
anotimpuri. În care nu îmi trebuie multe haine, sunt suficiente cele subţiri. O s-o iau 
de la capăt. Într-o variantă mai bună a mea. Ca un Phoenix care se ridică din propria 
cenuşă. 


Lumina scade. Pe fundal: Satie- Gnosienne no 6. Gabi începe să sorteze lucruri, 
scoate multe dintre hainele din geamantan şi le lasă pe jos, pe altele le pune în 
pungi, separat, păstrează câteva în geamantan. Închide geamantanul. 


Off, trebuia să ridic coletul ăla, poate-mi venea bine sarafanul din denim. Alţi bani, 
altă distracţie...Psihologul a zis că sunt în faza de negare, că sunt conştientă de ce 
mi se întâmplă, dar că refuz să primesc adevărul. De frică. 


Dar mie nu mi-e frică, îmi lipseşte doar încrederea...da, şi asta a zis tot psihologul. 
Şi că mintea mi-e parţial scindata. Eu am râs, el m-a fixat cu privirea şi mi-a spus că 
nu e nimic amuzant. Că se referă la o tulburare a echilibrului emoţiilor şi gândirii. E 
vorba de halucinaţii, delir, comportament şi gândire dezorganizată. lar îmi vine să 
râd, mi se pare aberant. Îţi iau o căruţă de bani pentru 50 de minute de şedinţă, în 
care stau într-un fotoliu, ca în filme, iar tu trăncăni a prost, ca la final să te 
eticheteze. Băieți deştepţi, au ştiut cum să se îmbogăţească uşor. 


El atât vede, dar dincolo de asta ...ce vede? Vede el că eu nu ştiu să fiu fără 
Vladimir? Cu cât mă îndepărtează mai mult, cu atât mai aproape de el vreau să fiu. 
Cu cât mă lasă mai liberă, cu atât mai controlată vreau să fiu. Altfel..nu aş şti ce să 
fac, cum să trăiesc. Ce fază de negare, mai mare adevăr nu există. 


Da..tocmai de-asta trebuie să plec. Repede, până să se întoarcă acasă. Dacă e el 
de faţă, nu mai pot să plec. Trebuie să plec în absenţa lui, altfel o să rămân. Mă 
luminez numai când îl văd. Îmi dau seama cât de legaţi suntem şi nu mai pot să trag 
uşa după mine. 


Textul apare, din nou, ca proiecţie 


> Sindromul Stockholm nu este încă recunoscut ca făcând parte din spectrul 
tulburărilor mintale. 


în... 


să plec. Undeva. 

Dacă nu plec, cum zice psihologul, o să mă pierd pe mine. Eu cred că mă pierd dacă 
plec. Mă pierd până la colţul străzii. Doamne, mi-e aşa de frică...dar dacă arăt că mi- 
e frică...o să-l scot din sărite. Trebuie să-mi înving frica. Nu ştiu ce să fac, chiar nu 
ştiu. 


(se încalță cu o pereche de şosete şi o pereche de bascheţi. În timp ce îşi leagă 
şireturile vorbeşte , mai mult pentru sine,ca o bombăneală) 


Lasă, că plec. Plec pentru că aşa a zis psihologul ăla, ştie el ceva, n-a învăţat atâţia 
ani degeaba. Trebuie să mai ascult şi de alţii. Păi..da. Trebuie să fiu ascultătoare. 
Da, îmi iau valiza asta şi plec. Plec la Paris, mereu mi-am dorit să locuiesc acolo, dar 
după ce am văzut Suedia...am zis că acolo vreau să mă mut. În Stockholm. Acum e 
momentul să o fac. Doar că nu-mi place frigul, vreau undeva unde să nu fie decât un 
anotimp. Cred că plec în Miami, Florida. Acolo, pe unde e Everglades, tot pe 
Discovery am văzut că acolo sunt aruncate cadavrele, după crime, ca să nu fie prinşi 
niciodată făptaşii. Am văzut asta la'Crime perfecte”. 


Ceva... tot o să fac şi eu perfect, odată şi-odată. 
Gata, plec. 


Îşi ia valiza şi se îndreaptă către ieşire. Ezită puţin în faţa uşii. Se uită înapoi. lese pe 
uşă. Câteva secunde de linişte. Reintră. În glasul ei se vor simţi disperare şi blocaj. 


Nu, nu pooot, afurisită de viață, nu pot să plec. Unde să mă duc? Sunt 
nerecunoscătoare ...Vladimir mi-a oferit atâtea lucruri bune. Până la urmă...e vina 
mea. Dacă aş învăţa să mă port mai bine, ar fi diferit. La alţii... de ce e bine? Pentru 
că învaţă să se comporte. 


Din nou, textul poate să apară ca proiecţie 


>>Victima abuzului psihologic are credinţa că merită să fie abuzată.<< 


Se dezbracă - din nou 


Vacă! Vacă! Vacă! Vacă! Creier de bibilică, nu eşti capabilă de nimic. Are şi el 
dreptate când spune că sunt o incapabilă, că nimic nu fac bine! Că am un job de 
rahat. 


Ce job e ăla...? Dacă eram mai isteaţă, cine ştie, poate lucram, ca amanta, la un 
spital...asistentă. Dar nu...nu sunt. 


Doamne fereşte, dar eu sunt o persoană inteligentă, numai că el nu mă vrea aşa. 
Doar la call center mă lasă să lucrez, pentru că sunt numai studente 
neexperimentate şi nu am cu cine să dezbat problema. Să nu mă convingă că e 
ceva în neregulă. Dar eu ştiu că e ceva în neregulă. Totul e în neregulă. Nu mai 
înţeleg ce e cu mine şi care e adevărul. Cred că asta e, asta pe care-l simt acum. 

Teroarea asta, că am uşa deschisă şi nu pot să ies pe ea. Că, mai abitir o încui când 
el îmi spune că e deschisă, când psihologul mă convinge să apăs clanţa. Pentru că 
mi-e frică de viaţă de dincolo de uşă... 


Îşi trage valiza mai aproape de cameră de filmat, se aşază şi vorbeşte 
Unde poţi să te duci...atunci când nu poţi nici să rămâi, nici să pleci? 


Te duci să te naşii... din nou? Să am eu, acum, 18 ani, măcar, din nou, păi..câte nu 
aş face diferit? 


Aş învăţa cum să iubesc. Atât aş face diferit. 


Azi e decembrie. Decembrie..cât? Nu mai ştiu, am pierdut firul. Dar mai e până la 
Crăciun. E timp pentru toate, nu mai e nicio grabă. Nu mă mai simt presată de timp. 


Habar n-am ce vreau să spun. Mă numesc Gabriela, mi se spune Gabi, am 27 de 
ani şi ăsta e un moment de luciditate, unul dintre foarte puţinele momente în care 
realizez că trebuie să profit de fiecare minut, ca să vorbesc, pentru că următorul 
minut îmi schimbă credinţele...şi adevărul...şi realitatea. 


Mă gândesc la mine mergând pe străduţele înguste din Italia. Se aude un pian, dar 
nu se vede. Nu se văd nici oamenii, doar se aud, ici-colo, la câte un colţ de stradă, în 
câte o piaţetă. Eu mă plimb -— liniştită şi liberă. Zâmbitoare. Mă bucur de mintea asta 
a mea...care se scindează încetişor, pentru că îmi oferă momentele astea de 
bucurie pură...universul ăsta fericit. Când o lume mă oboseşte, o altă îmi oferă ce 
îmi doresc...sunt doi în unu. Sunt ca o cacao cu lapte. Orice ar zice psihologul ăla al 
meu...eu privesc asta ca pe un privilegiu. 


Lumina se schimbă, devine difuză, începe să ningă, Gabi priveşte în sus, cu palmele 
deschise în aceeaşi direcţie. Roşeşte pe un ton senin, ca şi cum ar vorbi despre 
ceva frumos, pozitiv, care îi aduce bucurie, e zâmbitoare, împăcată cu ceea ce 
spune; 


Ce frumos e! O mai ninge mult? Că n-am haine bune pentru eveniment ...şi ce frig 
se lasă. Dar.. de plecat..tot plec. Că n-am unde să mă duc, când nu ai unde să te 
mai duci..pleci... 


să mă bârfească până le-o veni rău, că-s urâtă, grasă, blondă şi proastă, că-s 
îmbrăcată urât şi ieftin. Că lucrez la call center. Că, vai, ce băiat bun era Vladimir..şi 
eu, cum l-am răsplătit? Plecând? Da, să vorbească, veni-le-ar rău! 


Lumina creşte din nou 
Mai înregistrează asta? Bun, aşa, bun. 


Dragă Vladimir, mă asculţi? Da, cred că acum mă asculţi. Cred că acum vrei să 
vorbim, cred că eşti chiar curios să afli ce am de spus. Nu mai eşti obosit, nu mai 
eşti nervos. Doamne, ce bine e! Nu poţi să ştii! Ce bine e să poţi să vorbeşti, să spui 

tot ce ai de spus şi să fii ascultat. Să nu ţi se trântească uşile în nas, să nu te înjure 
nimeni. Aproape că-mi vine să râd şi să plâng, în acelaşi timp, câtă bucurie simt. 


Doamne, Vladimir, ştii câte am adunat şi n-am avut cum să ţi le spun? Ştii cât timp s- 
a strâns, câte zile şi nopţi în care am încercat să îţi spun câte ceva, dar n-ai vrut să 
asculţi? Erai prea obosit, prea sătul de emoţiile mele, de atâtea discuţii 
repetitive.Dacă le-ai fi ascultat, măcar o dată, rămâneau..o dată. Eu..aşa...am tot 
încercat. Şi mi-ai tot închis uşa în nas, ai tot dat cu pumnii în pereţi,ai tot urlat, 
apropos, ne-au auzit toţi vecinii, în sărăcia asta de bloc în care stai tu...pereţii sunt 
ca foaia de hârtie. Fă ceva cu banii pe care îi câştigi, mută-te într-un loc mai de 
Doamne ajută. 


Ah, cât curaj am prins, uite! 


Parcă nu-s eu. Ce bine e, mă simt aşa de uşoară. Am adunat multe, multă vreme. 
Mi-ai spus că n-ai chef să auzi nimic din ce mă priveşte, să nu te încarc pe tine cu 
nimicurile mele, să mă descurc cum pot, să ne rezumăm la lucrurile bune, să nu mai 
scormon rahatul. Nu l-am mai scormonit, dar l-am adunat - şi acum simt ca o să le 
asculţi, aşa simt eu, că n-o să-ţi iei ochii de pe înregistrarea asta. Şi ştii ce-mi place 
cel mai mult? 


Ştii? 


Îmi place că n-ai drept la replică. N-ai. Vorbesc doar eu! Orice ai spune, pierzi 
înregistrarea, poţi să înjuri printre ce spun eu, dar o să te umpli tot tu de nervi, că eu 
nu te mai aud. Şi o să trebuiască să dai înapoi, ca să asculti, iar şi iar. 


Te-am iubit. Nu te mai iubesc. Sunt doar dependentă de atenţia şi complimentele 
tale, tocmai pentru că nu le-am avut niciodată. Cred că nu puteam să suport ca nu 
merit mai mult din partea ta. Am stat..am stat ca să văd schimbarea. 


Acum ...am înţeles că schimbarea nu există. Psihologul ăla, pe care l-am plătit din 
banii de la call center, avea dreptate. Ştia el ce zice, umplu goluri, asta nu e iubire. 
Sunt dependentă de injuriile tale. Sunt atât de speriată...încât nu mai ştiu să trăiesc 
altfel. M-am obişnuit cu răul, fără el nu ştiu cum ar fi. Aşa cum m-am obişnuit cu 
friptura de pui, nu pot să spun că mi-e pofta de midii..dacă n-am mâncat niciodată. 
Eu ştiu doar de pieptul de pui.Chiar daca e ars. 


Nu te iubesc,nţ,nţ,nţ .Sunt dependentă de atenţia ta, chiar şi în felul în care mi-o 
oferi. Decât să mă ignori, mai bine mă înjuri. Dar acum nu mă mai înjuri,acum te 
înjur eu pe tine. 


(cu voce stinsă) 


Du-te... 

Lasă, nu despre asta e vorba. 


Nu-mi mai e frică, nu-mi mai bate inima să-mi sară din piept, de fiecare dată când 
vreau să deschid gura şi să spun ceva, nu mai simt nevoia să înjur. Vladimir, mintea 
mea te-a scindat şi pe tine. Trăieşti doar în lumea ta, în a mea eşti mort. Împuşcat cu 
un pistol cumpărat de la colţul străzii, în patul amantei, aia frumoasă şi slabă, care 
arata mereu că scoasă din cutie. Ce? Crezi că nu ştiu de ea? Ştiu, normal că ştiu. 


Eu sunt grasă, blondă şi proastă, am un job de tot râsul, cine să mă vrea? Să zic 
mersi că stai tu cu mine, că m-ai scos din rahat. Aşa-i? 


Eşti mort,mort şi înfăşurat într-un cearşaf de hotel. Te-am împuşcat - îmbrăcată în 
costumul ăla de clown. 


Vrei să spui şi tu ceva? Nu. Acum vorbesc eu. Tu ...taci! Consideră înregistrarea 
asta...ca pe uşă trântită în bot, fix atunci când vrei să spui ceva important, ceva ce te 
doare. Sunt obosită, nu te pot asculta. Da..sunt foarte obosită...mi-am consumat 
toate resursele încercând să mă adaptez, să înţeleg, să plec...n-am reuşit nimic. 


Toate variantele astea sunt foarte dificile pentru mine. Tot nu-mi vine să cred cât de 
greu mi-e să plec — chiar şi acum. Că mi-e dor de tine intrând pe uşă. Că aş mai sta 
să te văd... măcar azi. Dar nu mai pot, e târziu şi azi va însemna şi mâine..şi 
poimâine. lar într-o zi...nu o să mai rămână nimic din mine. De-asta trebuie să plec 
acum. Pentru că...nu reuşesc să plec. Dar nici să mai rămân nu reuşesc. E greu, 
tare greu, şi tu nu ştii ce spun. 


Moment de linişte 
Tonul Gabrielei se schimbă 
Vladimir...te iubesc! (pauză, se mobilizează cu greu să rostească ce urmează) 


Crezi...crezi că poţi să mă iubeşti şi tu? Ar fi frumos, nu? Sper să nu te superi că 
insist cu asta, am mai vorbit despre iubire...ştiu, nu are legătură cu noi. Dar..ar fi 
frumos, nu? lartă-mă dacă te-am enervat... 


Stau aici...căutând hainele potrivite...dacă ne-am fi iubit, toate astea n-ar mai fi 
necesare, toată agitația, cu pierderea asta de timp, zbuciumul ăsta mă epuizează. 
Nu pot să plec, nu pot nici să mai rămân...nu pot să explic ce simt. E ceva foarte 
puternic şi foarte confuz. Mi-e groază de singurătate! 


De acum. lumina începe să scadă treptat, abia sesizabil, până la finalul scenei. 


Oare o să-ţi fie dor de mine? (îşi acoperă fața cu palmele) S-au adunat atât de 
multe...încât nu mai pot să le spun. Nu mai ştiu cu ce să încep, sunt prea multe. 
Sunt atât de obosită să mai pot schimba lucruri..zi de zi...am obosit. Am dureri mari 
de picioare, rămân fără aer, ameţesc tot mai des, panica mă mănâncă până la os. 
Dacă mă lăsai o lună în Siberia, dezbrăcată, să deger, nu aveam aşa dureri în corp. 

Tăcerea doare. Nici acum nu pot să-ţi spun tot ce simt. Vladimir, nu ştiu să fiu mai 
bună de-atât, de ce mă lupt mai mult, de-asta simt că nu sunt nici măcar la 
jumătatea drumului. O să plec. Pentru că nu mai ştiu cum să trăiesc aici. Până şi să- 
mi aleg hainele a devenit o problemă serioasă. 


la uite, iar ninge. Ba începe, ba se opreşte. E frumos, dar e din ce în ce mai frig. Mie 
nu-mi place frigul. 
Mi-ar prinde bine o pereche de şosete groase. 


Scoate din geamantan o pereche de şosete flauşate, o căciulă, un fular gros şi un 
pulover lung. Se îmbrăca. Arată nefiresc, picioarele îi sunt goale, nu poartă 
pantaloni. 


Sunt bine. Acum...sunt bine. Ce repede se întunecă, nu apuci să tragi o bluză pe 
tine, că s-a şi întunecat. Uite ce simplu, ce repede mi-am găsit nişte haine, habar n- 
am de ce mi-a luat atât să decid un lucru aşa simplu. Câtă nelinişte nejustificată. S-a 
rezolvat într-un minut. Arăt bine? Doar întreb. Nu mai are prea mare importanţă. 
Important e să te simţi bine cu tine. 


Lumina scade şi mai mult 


Mă dor oasele — de la frig, cred. S-au răcit pereţii, nu sunt încălziţi...şi miroase a var 
proaspăt şi a lumânări topite. 


Începe să vorbească în şoaptă timbrată 


Şi e atâta linişte...încât mă simt jenată să vorbesc tare. Îmi vine natural să vorbesc 
şoptit, dar sper să fiu auzită, oricum. Mă înnebuneşte muzica asta de violoncel...e 
aproape îngereasca. Aş da-o mai tare, dacă aş putea. Nu mai am timp de discuţii. 
Eu aşa plec. Dacă o să ţi se pară că m-am îmbrăcat prost pentru un astfel de 
eveniment, nu ştiu, decide tu ce e mai bine pentru mine, aşa cum ai făcut 
întotdeauna, alege-mi tu alte haine. Adevărul e ca pe astea mi-au picat ochii prima 
oară. Mi se par vesele şi călduroase. Comode.Cred că e o ţinută curajoasă. Curajul 
e important în toate deciziile noastre. 


Mamă, tată, Vladimir, mă mut la Stockholm. Pentru un trai mai bun. Să nu vă faceţi 
griji dacă nu vă sun. Sunt bine. 


Opreşte înregistrarea, salvează filmarea, scoate o foaie de hârtie şi un pix, din 
geamantan, scrie un bilet şi îl lipeşte pe telefon/caseta cu înregistrarea ( în funcţie de 
alegerea regizorală). Aşază caseta într-un mod vizibil pentru public. Pe bilet vom 
putea citi “Cu drag, Gabriela”. 

În scenă coboară un leagăn (din sfoară). Gabriela se urcă pe sfoară şi se împleteşte 
în ea. Leagănul urcă încet. În surdină - Cello concerto no 1 bach (poate fi banda, dar 
poate fi chiar bunicul - care cântă la violoncel) 


Mi-a apărut într-un vis...sfoara asta. Eram pe o plajă şi trebuia să urc pe ea. Sus era 
gara, în gară era trenul. Aveam loc lângă bunicul. Şuiera şi mă temeam că nu o să 
ajung la timp. Nu aveam destulă forță în mâini, nu reuşeam să urc deloc, îmi 
alunecau mâinile, iar în jos era un hău. Aveam un sentiment de panică...de 
nedescris. 


Acum...ia uite ce lin urcă, urcă singur, eu nu trebuie să mai fac nimic. Ce uşoară mă 
simt, aud tot mai bine violoncelul, toată greutatea mea dispare, toate durerile au 
dispărut, mă simt ca într-o vacanţă de vară, pe malul unui lac, scăldată în soare. Îmi 
pierd capul de la atâta bucurie- si îmi cresc aripi, parcă, mă transform în Victoria din 
Samothrace. Puternică şi atemporală, memorabilă. Nu-mi mai e frig, mi-e numai 
bine. Atât de bine... 


Leagănul urcă încet, pe fundal auzim Cello concerto no 1 bach. În scena continuă să 
ningă într-o lumină blândă. Îl vedem pe bunicul stând, din nou, pe scaun. Lumina se 
stinge. 


(Satie, Gnosienne no 4) 

